LUR gryp in ná 14 onnies bedankDie Bryneven Primary School. Foto: http://www.bryneven.co.za/ Panyaza Lesufi, LUR vir onderwys in Gauteng, het Dinsdag ŉ laerskool in Bryanston, Johannesburg, besoek waar 14 onderwysers die afgelope 12 maande bedank het weens beweerde viktimisering deur die skoolhoof. Steve Mabona, woordvoerder van die departement, het gesê Lesufi het met ouers, die beheerliggaam, die bestuur en onderwysers van die Bryneven Primary School vergader oor bewerings van korrupsie, bedrog en nepotisme wat teen die skoolhoof gemaak is. “LUR Lesufi wil bevestig daar is probleme by die skool,” het Mabona gesê. Behalwe vir die talle onderwysers wat bedank het, het ouers ook gekla oor ŉ gr. 2-onderwyser wat nie bekwaam is om Afrikaans te gee nie. Daar is ook beweer dat die skoolhoof fondse by die skool wanbestuur het. “Die departement het ŉ onafhanklike firma aangestel om die skool se finansiële rekords van die afgelope drie jaar te oudit. Die uitslae sal na verwagting vroeg volgende jaar beskikbaar wees en die departement sal dan besluit watter stappe gedoen sal word,” het Mabona gesê. “Werknemers wat aangestel is om die skool te ondersteun het die departement in die steek gelaat en sal ooreenkomstig aangekla word.” Mabona het gesê alle bestuurslede by die skool, insluitend die skoolhoof, sal skriftelik in kennis gestel word dat hulle redes moet verskaf waarom hulle nie geskors moet word nie. Die skool se beheerliggaam moet ook redes verskaf hoekom dit nie ontbind moet word nie. “Alle onderwysers wat bedank het, sal oortuig word om terug te keer na die skool. Die gr. 2 Afrikaans-onderwyser sal onmiddellik vervang word,” het Mabona gesê.